Bennie Fourie speel onwaarskynlike held in nuwe Quentin Krog-rolprent - Plectrum
Julie 15, 2019 Julie 23, 2019 Plectrum
Een les wat die lewe graag vir 'n mens wil leer, is dat niks ooit so eenvoudig is as wat dit mag voorkom nie. 'n Feit wat bevestig word deur regisseur Quentin Krog (Ballade vir 'n Enkeling, Vir die Voëls) se splinternuwe rolprent, ANDER MENS, wat, net soos die hoofkarakter, glad nie volgens 'n standaard formule beoordeel kan word nie.
Die fliek word aangebied vanuit die perspektief van Luitenant Erica Kruger van die getuiebeskermingsprogram in die Kaap en is gebaseer op die bekroonde skrywer Zirk van den Berg se topverkoperroman wat in 2014 bekroon is met die kykNET-Rapportprys in die rolprentkategorie.
"Hierdie is regtig 'n vars genre waaraan Suid-Afrikaners nog nie baie blootgestel is nie. 'n Aksieprent, met droë ernstige omstandighede, vermeng met humor. Dit is ook nie aldag wat jy die kans kry om vir Frank Opperman in die rol van 'n skelm te sien nie en dinge raak rof – maar dit is snaaks ook. Dis beslis 'n fliek wat almal moet sien," sê Bennie Fourie (Vuil Wasgoed, Mooirivier, Hotel) oor dié fliek waarin hy sy eerste hoofrol speel.
Ander sterre soos Jana Cilliers, Lika Berning, Clyde Berning, Neels van Jaarsveld en Laudo Liebenberg is ook in die fliek te sien.
"Ek was agt maande swanger toe Quentin Krog my van die rol vertel het. Dit was 'n groot, maar lekker uitdaging om van my babagewig ontslae te raak en myself te omskep in 'n sluipmoordenaar met bogemiddelde fisiese vaardighede. Verder het ek dit ook geniet om 'n karakter te speel wat baie verskil van dié waaraan ek gewoond is," vertel sy oor die voorbereiding vir haar karakter. "Dit was 'n belewenis om in die geselskap te wees van legendes soos Frank Opperman, James Borthwick en Jana Cilliers, en om saam met Bennie Fourie te werk, was 'n fees! Ons het saam koud gekry, baie tyd in die Land Rover spandeer en mekaar beter leer ken. Ek het met tye regtig gesukkel om nie vir hom te lag in van sy tonele nie. Sy improvisasie is baie skerp."
ANDER MENS is vervaardig deur Marche Media (Die Seemeeu, Kanarie) in samewerking met kykNET Films, M-Net Movies en die Departement van Handel en Nywerheid (DTI). Dit word versprei deur Filmfinity (Edms) Bpk. en sal by plaaslike bioskope begin draai op 23 Augustus 2019.